איציק יושע

איציק יושע (נולד ב-9 באוגוסט 1956) הוא איש תקשורת, עיתונאי, עורך טלוויזיה ורדיו ישראלי. מנהל הפרויקטים של תחנות הרדיו כאן 88 וכאן גימל בתאגיד השידור הישראלי. יושע כיהן כיו"ר ועד העיתונאים בקול ישראל וחבר הנהלת אגודת העיתונאים בתל אביב. כיהן גם כיו"ר אגודת הלהט"ב (1997).
ב 2018 החל לשדר את תוכנית הרדיו ראשונה בשידור הציבורי שעוסקת בתרבות וסגנון להט"ב בתחנת כאן תרבות בשם "חלון גאווה".

ביוגרפיה

יושע נולד בפתח תקווה. הוא למד בבית הספר היסודי "עין גנים". הוא בוגר בית הספר התיכון "מקיף יהוד". הוא שירת בחיל השריון ובתום שרותו הצבאי עבד שנתיים כעובד ביטחון בנמל התעופה בן-גוריון.
בין השנים 1982 ו-1984 שימש יושע כעורך לשוני וכתב תרבות בשבועון מבית מוניטין, "אנשים". ב-1984 הצטרף לצוות ההקמה של עיתון "חדשות" בו היה כתב ראשי לענייני תרבות, בידור וחברה. ב-1988 החל את עבודתו בעיתון "ידיעות אחרונות" ובמשך עשר שנים היה חבר מערכת העיתון וכתב בכיר בתחומי התרבות, הבידור והחברה.
בשנת 1993 יצא לאור ספרו "נמרוד גם וגם", שכתב ביחד עם תמיר להב-רדלמסר, בן זוגו הראשון, על משפחה אלטרנטיבית.
בשנת 1999 יצא לאור ספרו "אהבה תל אביבית", שכתב ביחד עם יואב גינאי.
בשנת 1995 החל יושע לעבוד בערוץ הראשון של רשות השידור ובמשך שנתיים היה רכז המערכת בתוכנית "הילוך חוזר" בהנחיית אהוד מנור. במקביל שימש כעורך ראשי של התוכנית "גאים להציג" תוכנית הטלוויזיה הראשונה בישראל שיוחדה לקהילת הלהט"ב בישראל. תוכנית זו שודרה בערוץ הקהילתי בכבלים, הופקה על ידי אסף גיל והונחתה על ידי רבקה נוימן ועמיקם לוי.
בשנת 1997 כיהן כיו"ר אגודת הלהט"ב.
ב-1997 ריכז יושע את מערכת התוכנית "במקום הראשון" בהנחייתה של חני נחמיאס. התוכנית, בהפקת "רשת" שודרה בערוץ 2. באותה שנה החל לערוך את התוכנית "יאיר לפיד חי בעשר" אשר שודרה בערוץ 3 במשך שנתיים. שיתוף הפעולה בין יושע ולפיד נמשך גם בין השנים 1999 ו-2001, בהן שימש כעורך תוכנית האירוח יאיר לפיד בערוץ 2. בין השנים 2001 ו-2003 ערך מגוון תוכניות בהן, "החוליה החלשה" בהנחייתה של פנינה דבורין אשר שודרה בערוץ 10. באותה תקופה ערך יושע את התוכנית" לילה גוב 2", בהנחיית גידי גוב.
יושע שימש כעורך "סדנאות הורים", סדרה בהנחיית רשף לוי וליאת תימור אשר שודרה ב"ערוץ ההורים".
ב-2003 עזב יושע את האגודה שעמד בראשה בשל מינויה של נורה גרינברג לתפקיד יו"ר האגודה. אחרי שנים אחדות חזר יושע לשורות האגודה.
ב-2005–2006 ערך עבור חברת "ענני תקשורת" מגזין בשם "I go" אשר שודר בערוץ 10. במסגרת עבודתו עם "ענני תקשורת" שימש יושע כעורך הראשי של ערוץ הבריאות.
בין השנים 2010 ו 2015 היה העורך הראשי של המשדרים המרכזיים בימי הזיכרון לחללי מערכות ישראל, תחילה עבור ערוץ 2 ואחר כך עבור ערוץ 10. ב-2013 שימש יושע כעורך ראשי של תוכניתו של גיל ריבה בערוץ 10.
במקביל לפעילותו בעיתונות הכתובה ובטלוויזיה, יושע עבד ברדיו "קול ישראל" של "רשות השידור" משנת 1981. במסגרת זו עסק יושע בביקורת מוזיקה ומופעי בידור. 
תוכנית מוזיקת העולם "העולם השישי" בעריכתו והגשתו של יושע, משודרת ב-88FM ברצף משנת 1997. 
ב-2015 החל יושע לערוך ולשדר תוכנית לילית דו שבועית. תוכנית זו, הנקראת "משרוע לילה" משודרת גם היא ב-88FM. 
ב-2011 ערך והגיש יושע תוכניות ברשת ב של "קול ישראל". הוא ייסד וערך את התוכנית "בשלוש עם ענת דולב". ב-2011 קיבל את תפקיד מנהל הפרויקטים של 88FM.
בין השנים 2004 ו-2007 היה חבר המועצה הציבורית לתרבות ולאמנות. 
בשנת 2011 עבר יושע קורס הכשרה לסיוע לנפגעי תקיפה מינית. מאז הוא מתנדב בקביעות כמסייע בקו הגברים במרכז הסיוע בתל אביב. יושע היה פעיל בולט בקהילת הלהט"בית בשנות ה-80 וה-90. 
בתחילת שנות ה-90 היה בין יזמי ומפעילי משמרות ההגנה בגן העצמאות בתל אביב נגד חבורות הומופוביות עוינות ואלימות שפעלו בגן כנגד אוכלוסיית ההומואים שנהגה להיפגש בו. כעיתונאי וכפעיל בקהילה ליווה מקרוב את מאבקו של אדיר שטיינר להכרה כבן זוגו של אל"ם דורון מייזל. 
בפברואר 2002, באקט הצהרתי ראשון של תמיכה בקהילת הלהט"בית, ובפעם הראשונה בתולדות ישראל, הזמין ראש הממשלה דאז אריאל שרון פעילים בולטים בקהילה ללשכתו. איציק יושע היה אחד מהם. 
ב-2017, עם סגירת רשות השידור הצטרף לתאגיד השידור הישראלי בתפקיד מנהל פרויקטים ושדרן בתחנות הרדיו כאן 88 וכאן גימל.
ב-1 בנובמבר 2018 החל לשדר את התוכנית "חלון גאווה" בתחנת כאן תרבות, תוכנית ראשונה בשידור הציבורי שעוסקת בתרבות וסגנון להט"ב.